Dende toes estes múltiples y interesantísimes perspectives podemos conocer a Manuel d'Andrés Fernández, y al entornu nel que se desarrolló la so vida de compromisos (sociales, políticos y culturales), gracies al volume tituláu 'Mánfer de la Llera, de la rampla a la pluma'. Una edición del Gobiernu del Principáu d'Asturies al traviés de la Conseyería de Cultura que,  hoi vienres, se distribúi de baldre con motivu del Día del Llibru Asturianu, y que nesta ocasión se presenta como una obra singularmente valiosa polo completo y variao de les sos colaboraciones. Nella, autores como Armando José Magadán Campillo, Aladino Fernández y Jorge Muñiz Sánchez tracen el perfil biográficu d'esti escritor, mineru de profesión, mentes dalgunos especialistes como Ignaciu Llope, Rubén Vega, Irene Díaz Martínez y Claudia Cabrero Blanco faen otro tanto col contestu sociopolíticu del so  tiempu. Elizabeth Felgueroso, Roberto González-Quevedo y Xuan Xosé Sánchez Vicente, pela so parte, analicen la faceta lliteraria de Mánfer de la Llera, al tiempu qu'otres persones que lu trataron y participaron con él en tertulies lliteraries, na Asociación de Pensionistes d'Asturies, na Asociación de Vecinos de Pumarín, en Conceyu Bable, etc., van dibuxar el perfil humanu del autor.